*Жоба*

ҚАЗАҚСТАН РЕСПУБЛИКАСЫНЫҢ

З А Ң Ы

**Қазақстан Республикасының кейбір заңнамалық актілеріне
туристік саланы қолдау мәселелері бойынша өзгерістер мен толықтырулар енгізу туралы**

1**-**бап. Қазақстан Республикасының мына заңнамалық актілеріне өзгерістер мен толықтырулар енгізілсін:

1. 2003 жылғы 9 шілдедегі Қазақстан Республикасының Су кодексіне:

66-баптың 1**-**тармағының 14) тармақшасы мынадай редакцияда жазылсын:

«14) судың жай-күйіне әсер ететін басқа да техникалық құрылғыларды қолдана отырып, халықтың ауызсу, шаруашылық және сауықтыру мұқтаждарын, ауыл шаруашылығының, өнеркәсіптің, энергетиканың, балық шаруашылығының және көліктің, санаторийлік-курорттық саланың суға қажеттіктерін қанағаттандыру, сондай**-**ақ өнеркәсіптік, шаруашылық-тұрмыстық, сорғытылған және басқа да қалдық суларды ағызу үшін тікелей су объектісінен алып немесе алмай-ақ жерүсті және жерасты су ресурстарын пайдалану арнайы су пайдалануға жатады.».

2. «Қазақстан Республикасындағы туристік қызмет туралы»
2001 жылғы 13 маусымдағы Қазақстан Республикасының Заңына:

1) 1**-**бапта:

мынадай мазмұндағы 1**-**2) тармақшамен толықтырылсын:

«1**-**2) визит-орталық – туристік әлеует туралы ақпаратты таратуға және туристік қызметтер көрсетуге арналған ғимарат, құрылысжай, үй**-**жай;»;

7-1 және 13-1) тармақшалар алып тасталсын;

2) 11**-**бапта:

20**-**10) тармақша алып тасталсын;

20**-**11-тармақшада «бекітеді» деген сөзден кейін «және туристік өнімге қойылатын талаптарды айқындайды;» деген сөздермен толықтырылсын;

20**-**12) тармақша алып тасталсын;

20**-**14) тармақшада «қағидаларын» деген сөзден кейін «, сондай-ақ туристік өнімге қойылатын талаптарды және әрбір шетелдік турист үшін келу туризмі саласындағы туроператорлардың шығындарын субсидиялау мөлшерін» деген сөздермен толықтырылсын;

20**-**15-тармақша мынадай редакцияда жазылсын:

«20-15) туристі орналастыру орындарын, санаторийлік-курорттық ұйымдарды, визит-орталықтарын салу, реконструкциялау кезінде кәсіпкерлік субъектілері шығындарының бір бөлігін өтеу қағидаларын, мөлшерін және сомасының шекті мәндерін, сондай-ақ оларға қойылатын талаптарды бекітеді;»;

20**-**16-тармақша мынадай редакцияда жазылсын:

«20**-**16) кәсіпкерлік субъектілерінің тау шаңғысы курорттарына арналған жабдықтар мен техника сатып алу жөніндегі шығындарының бір бөлігін өтеу қағидаларын, мөлшерін және сомасының шекті мәндерін, сондай-ақ сатып алу бойынша шығындардың бір бөлігі кәсіпкерлік субъектілеріне өтелуге жататын тау шаңғысы курорттарына арналған жабдықтар мен техниканың тізбесін бекітеді;»;

20**-**18) тармақша мынадай редакцияда жазылсын:

«20-18) туристер үшін тартымды орындарда және оларға баратын жолдарда кәсіпкерлік субъектілерінің санитариялық-гигиеналық тораптарды күтіп-ұстауға арналған шығындарының бір бөлігін субсидиялау қағидалары мен мөлшерлерін, сондай-ақ оларға қойылатын талаптарды бекітеді;»;

20**-**19) тармақша мынадай редакцияда жазылсын:

«20-19) кәсіпкерлік субъектілерінің жол бойындағы сервис объектілерін салу бойынша шығындарының бір бөлігін өтеу қағидалары мен мөлшерін, сондай-ақ жол бойындағы сервис объектілерінің тізбесін және оларға қойылатын талаптарды бекітеді;»;

20**-**20) тармақша мынадай редакцияда жазылсын:

«20-20) туристік қызметті жүзеге асыратын кәсіпкерлік субъектілеріне сыйымдылығы жүргізушінің орнын қоспағанда, сегізден астам отыратын орны бар автомобиль көлік құралдарын сатып алу бойынша шығындардың бір бөлігін өтеу қағидаларын, мөлшерін және сомасының шекті мәндерін,
сондай-ақ оларға қойылатын талаптарды бекітеді;»;

мынадай мазмұндағы 20-26) тармақшамен толықтырылсын:

«20**-**26) шығындардың бір бөлігін субсидиялауды алу кезеңінде санитариялық-гигиеналық тораптарды, сондай-ақ туристі орналастыру орындарын, санаторийлік-курорттық ұйымдарды, визит-орталықтарын, тау шаңғысы курорттарына арналған жабдықтар мен техниканы, жол бойындағы сервис объектілерін, жүргізушінің орнын қоспағанда, сыйымдылығы сегізден астам отыратын орны бар автомобиль көлік құралдарын кәсіпкерлік субъектісі шығындардың бір бөлігінің өтемін алған күннен бастап бес жыл ішінде иеліктен шығармау және нысаналы пайдалану мониторингін жүзеге асыру қағидаларын бекітеді;»;

3) 12**-**баптың 1**-**тармағы мынадай мазмұндағы 13**-**14) және
13**-**15) тармақшалармен толықтырылсын:

«13**-**14) туристі орналастыру орындарын, санаторийлік-курорттық ұйымдарды, визит-орталықтарын, тау шаңғысы курорттарына арналған жабдықтар мен техниканы, жол бойындағы сервис объектілерін, жүргізушінің орнын қоспағанда, сыйымдылығы сегізден астам отыратын орны бар автомобиль көлік құралдарын кәсіпкерлік субъектісі шығындардың бір бөлігінің өтемін алған күннен бастап бес жыл ішінде иеліктен шығармау және нысаналы пайдалану мониторингін жүзеге асырады;

13**-**15) басым туристік аумақтар шекараларының шектерін айқындайды;»;

4) 14**-**1-бапта:

1-тармақ мынадай редакцияда жазылсын:

«1. Туристік дамытудың ерекше әлеуеті бар аумақ басым туристік аумақ болып табылады, оның шегін жергілікті атқарушы органдар айқындайды.»;

3**-**тармақтың үшінші бөлігіндегі «шоғырландыру мақсатында құрылады.» деген сөздер «шоғырландыру;» деген сөзбен ауыстырылып, мынадай мазмұндағы төртінші бөлікпен толықтырылсын:

«басым туристік аумақтар шегінде туристің қажеттіліктерін қанағаттандыра алатын объектілерді құру кезінде заңды тұлғаларға инвестициялық преференциялар беру мақсатында құрылады.»;

4**-**тармақ «салу» деген сөзден кейін «және олар бойынша инвестициялық преференциялар беру» деген сөздермен толықтырылсын;

5) 3**-**тарау мынадай мазмұндағы 14**-**4**-**баппен толықтырылсын:

«14**-**4**-**бап. Туристік саланы мемлекеттік қолдау шаралары

Туристік саланы дамыту үшін мемлекеттік қолдаудың мынадай шаралары ұсынылады:

1) кәмелетке толмаған жолаушыларды Қазақстан Республикасының аумағында әуемен тасымалдау кезінде туристік өнімге қосылған билеттің құнын субсидиялау;

2) келу туризмі саласындағы туроператорлардың әрбір шетелдік турист үшін шығындарын субсидиялау;

3) туристі орналастыру орындарын, санаторийлік-курорттық ұйымдарды, визит**-**орталықтарын салу, реконструкциялау кезінде кәсіпкерлік субъектілері шығындарының бір бөлігін өтеу;

4) кәсіпкерлік субъектілерінің тау шаңғысы курорттарына арналған жабдықтар мен техника сатып алу жөніндегі шығындарының бір бөлігін өтеу;

5) кәсіпкерлік субъектілерінің санитариялық-гигиеналық тораптарды күтіп-ұстауға арналған шығындарының бір бөлігін субсидиялау;

6) кәсіпкерлік субъектілерінің жол бойындағы сервис объектілерін салу жөніндегі шығындарының бір бөлігін өтеу;

7) туристік қызметті жүзеге асыратын кәсіпкерлік субъектілеріне жүргізушінің орнын қоспағанда, сыйымдылығы сегізден астам отыратын орны бар автомобиль көлік құралдарын сатып алу жөніндегі шығындардың бір бөлігін өтеу.».

2**-**бап. Осы Заң алғашқы ресми жарияланған күнінен кейін күнтізбелік он күн өткен соң қолданысқа енгізіледі.

**Қазақстан Республикасының**

 **Президенті**